Rovaniemen keskuskentän katsomo on kadulle päin haitarimaisen veistoksellinen. Alkuperäisessä suunnitelmassa rakennelmaan liittyi toimisto- ja asuinrakennuksia, mutta niitä ei vielä ole. Kuva: Pekka Aho Arkkitehti Aaro Artto toivoisi, että urheilurakentamisessakin uskallettaisiin tehdä myös muuta kuin peltihalleja. Kuva: Mauri Ratilainen

Arkkitehtuurin Finlandia-palkinto on myönnetty Rovaniemen keskuskentän katsomo- ja huoltorakennukselle. Helsinkiläisen arkkitehtityöhuone APRT oy:n suunnittelema Railo valmistui kesällä 2015. Se on jalkapalloseura RoPS:n kotikenttä.



Valinnasta päättänyt entinen pääministeri Paavo Lipponen (sd.) sanoi suoraan, että voittajan valintaan vaikutti tunneside pohjoiseen.



– Vietin ensimmäiset viisi elinvuottani Lapissa. Haluan valinnallani kiinnittää maailman huomion pohjoiseen, jossa tehdään huippuarkkitehtuuria ja paljon muuta maailmanluokkaista, hän sanoi.



Lipposen mielestä Suomea markkinoidaan liiaksi eksotiikalla. Rovaniemi on hänen mielestään kuitenkin myös suomalaisen arkkitehtuurin näyteikkuna, joka kilpailee Jyväskylän kanssa Suomen Aalto-pääkaupungin asemasta.



Voittajarakennus sijaitsee Rovaniemen keskusten tuntumassa Alvar Aallon 1945 suunnitteleman ns. Poronsarvikaavan alueella.



Veistoksellinen katsomorakennus kätkee sisäänsä huoltotilojen lisäksi muun muassa tanssiharrastajien salin ja muita monikäyttötiloja. Rakennelmaa pidetään jo kaupungin maanmerkkinä.



Kentälle päin sen silhuetti tuo mieleen pohjoisen tunturijonon tai jopa antiikin temppelin, kuten palkinnosta päättänyt Lipponen kehui.

Suunnittelija: Urheiluareenatkin

saavat olla näyttäviä

Pääsuunnittelija Aaro Artto sanoo, että urheiluarkkitehtuuri voisi olla paljon muutakin kuin hikisiä pukukoppeja ja rumia peltihalleja. Tällainen mielikuva urheilurakentamisesta kuitenkin ensimmäiseksi tulee mieleen.



Esimerkiksi monet Suomen jäähalleista ovat katettuja tekojääratoja, joita on vuosikymmenten mittaan laajennettu miten on parhaaksi nähty.



Artto korostaa, että urheiluareenat ovat kuitenkin julkisia rakennuksia siinä missä kirkot, koulut, teatterit ja museotkin. Ei ole yhdentekevää, miltä ne näyttävät.



– Suhteellisen pienilläkin satsauksilla niistä voisi tehdä näyttäviä monumentteja, hän sanoo.

Arkkitehti Aaro Artto toivoisi, että urheilurakentamisessakin uskallettaisiin tehdä myös muuta kuin peltihalleja. Kuva: Mauri Ratilainen

Rovaniemeläisten monumentti maksoi 4,8 miljoonaa euroa.Arkkitehtityöhuone Artto Palo Rossi Tikka (APRT) Architects on aiemmin palkittu muun muassa arkkitehtuurin valtionpalkinnolla (2008) sekä kahdesti vuoden puuarkkitehtuuripalkinnolla (2002 ja 2011).



Muita työhuoneen suunnittelemia rakennuksia ovat esimerkiksi Lahden Sibeliustalo, Hämeenlinnan teatteri, Metsähallituksen Pilke-toimistorakennus Rovaniemellä sekä Turun Kupittaalle rakennettava palloiluhalli. Myös sen arkkitehtuurissa on pyritty pois peltihallityylistä.



Arkkitehtuurin Finlandia-palkinto jaettiin nyt kolmatta kertaa. Vuonna 2014 palkinnon sai Rainer Mahlamäen suunnittelema puolanjuutalaisten historian museo Varsovassa. Viime vuoden voittaja oli Oopeaa-arkkitehtien Puukuokka-asuinalue Jyväskylässä.